A Bizottság irányelve
(1989. július 17.)
a gépjárművekre vonatkozó 70/157/EGK, 70/220/EGK, 72/245/EGK, 72/306/EGK, 80/1268/EGK és 80/1269/EGK tanácsi irányelvnek a műszaki fejlődéshez történő hozzáigazításáról
(89/491/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 87/354/EGK irányelvvel [1] módosított, a gépjárművek megengedett zajszintjére és kipufogórendszereire vonatkozó tagállami jogszabályok közelítéséről szóló, 1970. február 6-i 70/157/EGK tanácsi irányelvre [2] és különösen annak 3. cikkére,
tekintettel a legutóbb a 88/436/EGK irányelvvel [3] módosított, a gépjárművek kibocsátása által okozott levegőszennyezés elleni intézkedésekre vonatkozó tagállami jogszabályok közelítéséről szóló, 1970. március 20-i 70/220/EGK tanácsi irányelvre [4] és különösen annak 5. cikkére,
tekintettel a gépjárművek külső gyújtású motorjai által előidézett rádiózavarok szűrésére vonatkozó tagállami jogszabályok közelítéséről szóló, 1972. június 20-i 72/245/EGK tanácsi irányelvre [5] és különösen annak 4. cikkére,
tekintettel a járművekben használt dízelmotorok szennyezőanyag-kibocsátása elleni intézkedésekre vonatkozó tagállami jogszabályok közelítéséről szóló, 1972. augusztus 2-i 72/306/EGK tanácsi irányelvre [6] és különösen annak 4. cikkére,
tekintettel a gépjárművek tüzelőanyag-fogyasztásáról szóló tagállami jogszabályok közelítéséről szóló, 1980. december 16-i 80/1268/EGK tanácsi irányelvre [7] és különösen annak 3. cikkére,
tekintettel a legutóbb a 88/195/EGK irányelvvel [8] módosított, a gépjárművek motorteljesítményére vonatkozó tagállami jogszabályok közelítéséről szóló, 1980. december 16-i 80/1269/EGK tanácsi irányelvre [9] és különösen annak 3. cikkére,
mivel a 70/220/EGK irányelvet módosító 88/76/EGK tanácsi irányelv [10] bevezeti az ólommentes benzin használatára vonatkozó követelményeket; mivel a meglévő motoroknak az e benzinnel való üzemeléséhez történő átalakítása sok esetben olyan módosításokat tesz szükségessé, amelyek lényegesek a fent említett irányelvek teljesítése szempontjából; mivel helyesnek tűnik a szóban forgó járművek típusjóváhagyására vonatkozó módosítások közigazgatási kezelésének könnyítése az ólommentes benzin gyorsan növekvő felhasználásának érdekében; mivel szintén szükségesnek tűnik a 88/76/EGK irányelv előírásainak pontosítása, mely megakadályozza, hogy azokat a járműveket, amelyek olyan kibocsátáscsökkentő berendezéssel vannak ellátva, amelyekre az ólomtartalmú benzin káros hatással van, ilyen benzinnel töltsék fel; mivel ugyanígy helyesnek tűnik, hogy az ezen irányelvben meghatározott, új dízelmotorokban használt referencia-tüzelőanyag beleillesztésre kerüljön a 72/306/EGK irányelvbe, amely az ilyen motorok füstkibocsátására vonatkozik; mivel célszerűnek tűnik, hogy az alkalmat megragadva a 80/1269/EGK irányelvnek a motorteljesítményre vonatkozó rendelkezései az Európai Gazdasági Bizottság megfelelő előírásaival összhangba kerüljenek;
mivel kívánatos az ezen irányelvben szereplő módosítások mielőbbi átültetése a nemzeti jogba, mivel ezekre különösen szükség van az átmeneti időszak során, amikor az ólomtartalmú benzin használatára kialakított járművek együtt vesznek részt a forgalomban az ólommentes benzint igénylő járművekkel;
mivel ezen irányelv rendelkezései összhangban állnak a gépjárművekkel kapcsolatos irányelveknek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
Az alábbiakban említett irányelvek ezen irányelv mellékleteinek megfelelően módosulnak:
- a 70/157/EGK irányelv az I. mellékletnek megfelelően módosul,
- a 70/220/EGK irányelv a II. mellékletnek megfelelően módosul,
- a 72/245/EGK irányelv a III. mellékletnek megfelelően módosul,
- a 72/306/EGK irányelv a IV. mellékletnek megfelelően módosul,
- a 80/1268/EGK irányelv a V. mellékletnek megfelelően módosul,
- a 80/1269/EGK irányelv a VI. mellékletnek megfelelően módosul.
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1990. január 19-ig megfeleljenek. Erről haladéktalanul tájékoztatják a Bizottságot.
3. cikk
Ennek az irányelvnek a tagállamok a címzettjei.
Kelt Brüsszelben, 1989. július 17-én.